作者：柳永
词牌/韵律：一寸金

paragraphs: 井络天开，剑岭云横控西夏。
地胜异、锦里风流，蚕市繁华，簇簇歌台舞榭。
雅俗多游赏，轻裘俊、靓妆艳冶。
当春昼，摸石江边，浣花溪畔景如画。
梦应三刀，桥名万里，中和政多暇。
仗汉节、揽辔澄清，高掩武侯勋业，文翁风化。
台鼎须贤久，方镇静、又思命驾。
空遗爱，两蜀三川，异日成嘉话。